Su cuile Su porcu ’e Sirba

In custu trumu de nodos inchiettos,
Che bandidos chi mòvene a bardana,
Sos antigos, pienos de suspettos,
O rustigu cuile postu t’hana.

E tue t’istas tristu e solitariu
A pes de unu mann’ilighe nieddu,
Fozudu, cun su truncu chentenariu,
Ma derettu piùs d’unu noèddu.

E deo a ti mirare mi pianto
Subra una pedra niedda e lanosa
E a tie Cuile ’e Sirba canto
Custa canzone mia generosa.

Innoghe, si contat, nemos colaìada
E fit de procalvos regnu tranquillu.
Solu in altu in altu bolaìada
S’abile manna, ettende calchi istrillu

A sos rios sonoros e nieddos,
A su buscu de sole disizosu.
Ma una die enzein sos Borteddos
Cund’unu grustu ’e porcos da Umbrosu.

Nde currein a canes sos procalvos
E iscappein sos porcos a s’innìdu;
Chirchein in sos logos piùs salvos
De su monte, e innoghe han dezidìdu

De piantare arula e barraccu.
E dae alvures ruttos in padente,
Cun truncos mannos e perras de laccu,
Ti fattein cuile lestramente.

E dae s’annu, cando torrat landa
A Ghirghine, a su Mudegu, a s’Iscusolzu
E bolan tidos dae onzi banda,
Torrad’a murrunzare s’achisolzu

In custa costa de ilighes niedda
Chi curret pro cant’andat custu monte,
Dae bau Oliga a s’Illighedda,
Cun monte Cresia mannu a fronte a fronte.

E bàndana sos procalzos suspettosos,
Vigilantes, mirende in donzi frasca,
Imbulzighinados, untos e grisosos,
Semper a leppa in chintu e cun sa tasca.

E in mesu a sos nies, a s’ierru
Frittu e tristu, sonat minettosa
S’aba in Trebidalzu ’e s’Inferru,
Chi poi andat serena a Flumendosa.

E giannitos de canes, calch’isparu
Calchi ogh’e procalzu, calchi giùilu,
Dae cuccuru in cuccuru, a su giaru
S’intendet, si cunfundet cun su mùilu

De sos bentos, chi pàssana torchende
Sas puntas de sos ilighes landios,
Chi si frittint comente iscultende
S’eternu chistionu de sos rios.

E tue cuile iscultas custas tantas
Boghes de sa natura indifferente,
E pro nies, pro bentos no t’ispantas.
Ma dae cando però antigamente

Fisti tottu in silenziu serradu
Mira su tempus nostru ite ti dada;
Isculta Cuile ’e Sirba su ferradu
Passu chi sonad’in sa bell’istrada.

No est passu de chelvu e de murone,
Chi primu haian custu buscu a solu:
Mulos sun! carrigados de calvone,
Chi andana a sa dispensa Iscogolu

Su fracassu a l’intendes? Su fumentu
A lu ides, bessende in sa costera?
No est nebide giuta dae bentu,
Nè su sonu est isparu in fattu a fera.

Ma sunu sos bellos ilighes ruende,
Da ora in ora, in bassu in su canale
Ue chentu frusteris addobbende
Sunu a colpos de piccu e de istrale.

E su fumentu est de sas fogazas
De sos ilighes nostros orrugados.
Ma isculta cuile sas sonazas
De sos mulos chi essin carrigados,

E bandana a Iscogolu a passu a passu.
Issos giughen sa forza seculare
De sos ilighes, issos cuddu rassu
De sos montes accaban de trazzare.

E a innoghe den benner; e su mannu
Ilighe chi ti mudat dae nante
Forzis no est in pe’ a oe un’annu.
E si mancu cun cussu det bastare

A cazzare sa gana a su serrone,
Prepàradi a su fine lastimosu,
Cando calchi frusteri pro calvone
Ti distruat cuile geniosu.